**L'ÒMI DONT AVÈ MANLUVAT TRIPAS**

 Qu'i avè un còp un òmi s'avè acabat totas les tripas e qu'avè guilha de'n minjar 'nqüèra.

Qu'èra un chic gromand, e les aimèva hòrt. Mès, com har per n'aver ?

 Un bon jorn, aqueth òmi se pren le soa barra suu còth, e se'n va córrer les mèisons deu quartièr.

 L'òmi qu'entrèva :

 — Vorretz pas, ve'n pregui, me prestar uu' tripa, se pòdetz ? ce disè eth.

Que ve le tornarèi un aut an, quòn agi tuvat lo pòrc.

 E atau pertot ond entrèva.

 Seloment, s'estanguèva pas sonque de duas pòrtas l'uva ; en passèva totjamèi uva shètz d'entrar. Atau, que fenit per s'amassar uu' bèra barrada de tripas, e se les portèt a soa casi.

 Bon. L'an après, lo temps qu'èra arribat : lo gromand tuvèt lo son pòrc. L'òra qu'èra vinuda de tornar les tripas dont avè manluvat.

 Que part donc, un matin, dab tota sa barrada de tripas, per har lo mème torn qui l'an d'avant. Mès, de duas mèisons dont trobèva, s'estanguèva pas sonque n'uva, com avè hèit lo permèr còp. Mès au lòc de hentrar aquí on avè pres uu' tripa qu'entrèva aquí on s'èra pas 'stangat l'an d'avant :

 — Es pas 'cí qu'èi emprontat uu' tripa arrivan ?

 — Ò non, praube òmi, ce'u responèn, es pas 'cí

 — Anèm, ce didè, passa, barra, en avant !...

E que seguit atau tot lo quartièr, e que se'n tornèt a soa casi dab le barra plea.

Crosic-crosat, Mon conde acabat.